Коми Республикаӧ кыскӧма федеральнӧй сьӧм школаӧдз учреждениеясын содтӧд местаяс лӧсьӧдӧм вылӧ

Россия Федерацияса Веськӧдлан котырлӧн 2012 во кӧч тӧлысь 24 лунся 1751-р №-а лӧсялана тшӧктӧмсӧ кырымаліс Россия Федерациялӧн Веськӧдлан котырса Веськӧдлысь Дмитрий Медведев. Сьӧмсӧ виччысьӧны 2012 воын.

Коми Республикалы лоас сетӧма субсидия 13845,6 сюрс шайт мында сьӧм 2011-2015 вояс кежлӧ велӧдчӧм сӧвмӧдан федеральнӧй торъя мога уджтаслысь мероприятиеяс збыльмӧдӧм вылӧ школаӧдз велӧдан дінмуса муниципальнӧй системаяс бурмӧдан юкӧнын.

«Миян водзын ӧні сулалӧ тӧдчана мог – сетны местаяс челядьӧс видзанінъясын куим арӧссянь сизим арӧсӧдз став челядьлы. Тайӧ могсӧ олӧмӧ пӧртӧм могысь колӧ стрӧитны выль челядьӧс видзанінъяс да велӧдан юкӧнӧ бӧр бергӧдны вӧвлӧм жыръяссӧ, восьтны содтӧд группаяс, сы лыдын недыр кад видзанінъяс. Та понда федеральнӧй сьӧмкудйысь сьӧмыс тайӧ юкӧнын лоас зэв бур отсӧгӧн, - пасйис Коми Республикаса йӧзӧс велӧдан министр Владимир Шарков. – Босьтӧм сьӧмыс мунас школӧдзса учреждениясын содтӧд восьтӧм местаяс вылӧ челядьлы улӧс-пызан, чачаяс да ворсанторъяс ньӧбӧм вылӧ».

Федеральнӧй субсидия сьӧмсӧ сетасны Коми Республикаса муниципальнӧй юкӧнъяслы, кӧні 2012 воын збыльмӧдсьӧны школаӧдз велӧдан учреждениеясын ӧчередьяс бырӧдӧм (чинтӧм) вылӧ татшӧм мероприятиеяс:

- лӧсьӧдӧны школаӧдз арлыда челядьлы содтӧд местаяс школаӧдз велӧдан выль учреждениеяс стрӧитӧмӧн;

- бӧр бергӧдӧны школаӧдз велӧдан системаӧ индӧм могтӧг вӧдитчана школаӧдз велӧдан учреждениеяс да выльмӧдӧны найӧс;

- школаӧдз велӧдан ӧнія учреждениеясын лӧсьӧдӧны школаӧдз арлыда челядьлы выль группаяс школаӧдз велӧдан учреждениеясса жыръясӧн бурджыка да колана ногӧн вӧдитчӧмӧн;

2012 воын индӧм мероприятиеяс отсӧгӧн содтӧд воссяс школаӧдз арлыда челядьлы 1120 места.